NARIADENIE KOMISIE (EÚ) č. 1291/2009
z 18. decembra 2009
týkajúce sa výberu vykazujúcich podnikov na účely určenia príjmov poľnohospodárskych podnikov
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 1217/2009 z 30. novembra 2009 o vytvorení siete na zhromažďovanie účtovných údajov o príjmoch a o hospodárskej činnosti poľnohospodárskych podnikov v Európskom hospodárskom spoločenstve (1), a najmä články 5 ods. 4, 6 ods. 5 a 7 ods. 2 tohto nariadenia,
keďže:
(1)
V nariadení Komisie (EHS) č. 1859/82 z 12. júla 1982 o výbere vykazujúcich hospodárstiev na účely stanovenia príjmov poľnohospodárskych fariem (2) ustanovuje limit ekonomickej veľkosti podnikov a počet vykazujúcich podnikov na vykonávanie nariadenia (ES) č. 1217/2009.
(2)
Nariadením Komisie (ES) č. 1242/2008 z 8. decembra 2008, ktorým sa stanovuje typológia Spoločenstva pre poľnohospodárske podniky (3), sa zavádza nový koncept „ekonomickej veľkosti“, ktorý je vyjadrený v eurách, a menia a dopĺňajú sa niektoré ďalšie kritériá typológie.
(3)
V dôsledku zmeny a doplnenia vykonaného nariadením Rady (ES) č. 1791/2006 (4) je potrebné vziať do úvahy oblasti Bulharska a Rumunska. Je potrebné vykonať niektoré ďalšie zmeny v nariadení (EHS) č. 1859/82 s cieľom zvýšiť presnosť. V záujme jasnosti by sa preto malo nariadenie (EHS) č. 1859/82 zrušiť a nahradiť týmto nariadením.
(4)
Vykazujúce podniky sa musia vyberať jednotným spôsobom v každej oblasti zisťovania a z toho dôvodu by sa mali určiť podrobné pravidlá na uplatňovanie príslušných ustanovení nariadenia (ES) č. 1217/2009.
(5)
Podniky, ktoré sú skúmané v súvislosti s účtovnou dátovou sieťou poľnohospodárskych podnikov, sú predmetom štrukturálneho zisťovania, ako aj komunitárneho alebo národného cenzu poľnohospodárskych podnikov.
(6)
Údaje, ktoré sú k dispozícii na účely vypracovania plánu výberu podnikov (plán výberu) na každý účtovný rok, ako aj rozdielna situácia v poľnohospodárstve jednotlivých členských štátov, si vyžaduje, aby boli prijaté limity ekonomickej veľkosti, ktoré sú odlišné v každom členskom štáte dokonca v niektorých prípadoch aj v jednotlivých oblastiach.
(7)
Skúsenosti ukazujú, že prevádzkovanie dátovej siete je jednoduchšie, ak sa počet vykazujúcich podnikov vybraných v jednotlivých oblastiach môže pohybovať v rozmedzí až 20 % v oboch smeroch pod podmienkou, že tento postup neznamená zníženie celkového počtu vykazujúcich podnikov na členský štát.
(8)
Vzhľadom na to, že finančné riadenie takéhoto opatrenia je náročné, nariadenie Komisie (EHS) č. 1915/83 z 13. júla 1983 o určitých vykonávacích pravidlách týkajúcich sa vedenia účtovníctva s cieľom stanovenia príjmov poľnohospodárskych podnikov (5) sa zavádza pre každý členský štát obmedzenie celkového počtu riadne vyplnených poľnohospodárskych podnikových výkazov, oprávnených na financovanie Spoločenstvom. Z dôvodu jasnosti a súdržnosti by sa to malo zohľadniť v tomto nariadení. Flexibilita počtu vykazujúcich podnikov za oblasť by mala byť povolená, pokiaľ sa dodrží celkový počet vykazujúcich podnikov za členský štát.
(9)
Plán výberu by mal obsahovať minimálny počet prvkov, ktoré zabezpečujú jeho platnosť vo vzťahu k cieľom účtovnej dátovej siete poľnohospodárskych podnikov, ktoré majú byť vyhodnotené.
(10)
Na účely plánu výberu by sa oblasť zisťovania mala rozvrstviť podľa oblastí uvedených v prílohe k nariadeniu (ES) č. 1217/2009 a podľa typov hospodárenia a ekonomickej veľkosti vymedzených v nariadení (ES) č. 1242/2008.
(11)
Plán výberu by sa mal vypracovať pred začiatkom príslušného účtovného roku, aby ho bolo možné schváliť pred tým, ako sa použije na výber vykazujúcich podnikov. Na účtovný rok 2010 potrebujú členské štáty dlhšie obdobie na zostavenie plánu výberu, pretože všetky potrebné referenčné zdroje nie sú dostupné v dostatočnom predstihu. Preto je vhodné stanoviť inú lehotu na oznámenie o pláne výberu na uvedený rok.
(12)
Keďže nariadenie (ES) č. 1242/2008 sa uplatňuje od účtovného roka 2010, toto nariadenie by sa malo uplatňovať od toho istého roka.
(13)
Opatrenia ustanovené v tomto nariadení sú v súlade so stanoviskom Výboru Spoločenstva pre účtovnú dátovú sieť poľnohospodárskych podnikov,
PRIJALA TOTO NARIADENIE:
Článok 1
Vymedzenie pojmov
Na účely tohto nariadenia sa uplatňujú tieto vymedzenia pojmov:
a)
„podnik“ znamená poľnohospodársky subjekt v súlade s definíciou v kontexte poľnohospodárskych zisťovaní a cenzov Spoločenstva;
b)
„typológia“ znamená typológiu Spoločenstva pre poľnohospodárske podniky stanovenú nariadením (ES) č. 1242/2008.
Článok 2
Limit ekonomickej veľkosti
Na účtovný rok 2010 (obdobie 12 po sebe nasledujúcich mesiacov začínajúcich medzi 1. januárom 2010 a 1. júlom 2010) a pre ďalšie účtovné roky je limit ekonomickej veľkosti podľa článku 5 nariadenia (ES) č. 1217/2009 takýto:
-
:
Belgicko
:
25 000 EUR
-
:
Bulharsko
:
2 000 EUR
-
:
Česká republika
:
8 000 EUR
-
:
Dánsko
:
15 000 EUR
-
:
Nemecko
:
25 000 EUR
-
:
Estónsko
:
4 000 EUR
-
:
Írsko
:
4 000 EUR
-
:
Grécko
:
4 000 EUR
-
:
Španielsko
:
4 000 EUR
-
:
Francúzsko
:
25 000 EUR
-
:
Taliansko
:
4 000 EUR
-
:
Cyprus
:
4 000 EUR
-
:
Lotyšsko
:
4 000 EUR
-
:
Litva
:
4 000 EUR
-
:
Luxembursko
:
25 000 EUR
-
:
Maďarsko
:
4 000 EUR
-
:
Malta
:
4 000 EUR
-
:
Holandsko
:
25 000 EUR
-
:
Rakúsko
:
8 000 EUR
-
:
Poľsko
:
4 000 EUR
-
:
Portugalsko
:
4 000 EUR
-
:
Rumunsko
:
2 000 EUR
-
:
Slovinsko
:
4 000 EUR
-
:
Slovensko
:
15 000 EUR
-
:
Fínsko
:
8 000 EUR
-
:
Švédsko
:
15 000 EUR
-
:
Spojené kráľovstvo (s výnimkou Severného Írska)
:
25 000 EUR
-
:
Spojené kráľovstvo (len Severné Írsko)
:
15 000 EUR
Článok 3
Počet vykazujúcich podnikov
Počet vykazujúcich podnikov za členský štát a oblasť je stanovený v prílohe.
Počet vykazujúcich podnikov vybraných za oblasť sa môže pohybovať v oboch smeroch v rozmedzí maximálne 20 % v porovnaní s počtom stanoveným v prílohe za predpokladu, že celkový počet vykazujúcich podnikov v príslušnom členskom štáte bude dodržaný.
Článok 4
Plán výberu
Plán výberu vykazujúcich podnikov zabezpečí reprezentatívnosť vykazujúcich podnikov ako celku.
Plán výberu zahŕňa:
a)
prvky, na ktorých je založený, menovite:
-
príslušné štatistické referenčné zdroje,
-
postupy na rozvrstvenie oblasti prieskumu v súlade s oblasťami uvedenými v prílohe k nariadeniu (ES) č. 1217/2009, typy hospodárenia a triedy ekonomickej veľkosti vymedzené v typológii,
-
postupy na určenie miery výberu zvolené pre každú vrstvu,
-
postupy na výber vykazujúcich podnikov;
b)
členenie podnikov v oblasti prieskumu podľa typov hospodárenia a tried ekonomickej veľkosti vymedzených v typológii, a
c)
počet vykazujúcich podnikov, ktoré sa vyberú z každej prijatej vrstvy.
Článok 5
Oznámenie
Každý rok členské štáty oznámia Komisii plán výberu uvedený v článku 4, najneskôr dva mesiace pred začatím účtovného roka, na ktorý sa vzťahuje.
Na účtovný rok 2010 sa však plán výberu oznámi najneskôr jeden mesiac pred začatím účtovného roka.
Oznámenie sa uskutoční elektronickou formou prostredníctvom informačných systémov, ktoré príslušným orgánom sprístupní Komisia alebo členské štáty.
Forma a obsah informácií, ktoré sa oznámia musia byť v súlade so vzormi sprístupnenými členským štátom prostredníctvom informačných systémov. Tieto vzory a metódy, ktoré sa majú použiť, budú upravené a aktualizované po informovaní Výboru Spoločenstva pre účtovnú dátovú sieť poľnohospodárskych podnikov.
Údaje o oznámeniach sa do informačných systémov vkladajú a aktualizujú sa v nich na zodpovednosť príslušného orgánu členského štátu v súlade s prístupovými právami, ktoré tieto orgány pridelili.
Článok 6
Zrušenie
Nariadenie (EHS) č. 1859/82 sa zrušuje s účinnosťou od 30. júna 2010.
Odkazy na zrušené nariadenie sa považujú za odkazy na toto nariadenie.
Článok 7
Nadobudnutie účinnosti a uplatňovanie
Toto nariadenie nadobúda účinnosť v dvadsiaty deň od dátumu uverejnenia v Úradnom vestníku Európskej únie.
Uplatňuje sa od účtovného roka 2010.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 18. decembra 2009